钦定古今图书集成/方舆汇编/职方典/第1225卷 > 《云溪古松歌》明·何景明
## 钦定古今图书集成/方舆汇编/职方典/第1225卷 > 《云溪古松歌》明·何景明

岳州地多古松树，千株万株植官路。故老犹能记岁
年，行人不解知朝暮。临江西来烟雾起，夹谷连山一
百里。黛色寒通七泽云，秋声夜卷三江水。郡城之北
江水东，鄂王祠庙丹青空。英雄为谟本宏远，古木至
今多烈风。忠魂义魄知何在，故物依然见遗爱。繁枝
百世人不剪，直气千寻我当拜。六年前过蒲圻城，《古
松阴中三日行。空山倒树雷雨黑，盛夏常贮炎风清。
邮亭传舍总萧瑟，郁抱烦襟亦飘逸。回岩峭壁奔洪
涛，老蔓长藤翻白日。只今复向巴丘道，野草渐多松
渐少。仄径孤根半蚀苔，夕阳几树空垂茑。昔时所见
合抱材，断枝落叶随蒿莱。过客山中想青籁，徒行鸟
道愁黄埃。辇山舆岭万千重，半作豪家楼上栋。古人
之力今人劳，大厦明堂不得用。年年官吏摧斧斤，故
老虽怒那敢嗔。傍枝出地子成树，野妇山樵摧作薪。
驿前数干聊可数，我复见之再三抚。霜皮露甲如虬
蟠，雾鬣烟鬟学龙舞。阴森气象凛犹昔，翠色长标不
可侮。荒林旷野识者稀，终为谁家起廊庑。回首鄂庙
秋山阿，庙前之树无高柯。鬼神呵护亦徒尔，英灵不
返将如何。逄人且勿怨摇落，志士胡为伤轗轲。君看
世事尽如此，拔剑听我〈松前歌〉》。